Talle Pretorianers sonder krag weens storm‘n Boom wat gedeeltelik omgeval het weens die swaar reën in Centurion. Foto: Gavin Kruis via Reënval SA Talle inwoners van Pretoria is sedert Dinsdagaand sonder elektrisiteit gelaat ná swaar reën en stormweer oor Gauteng voorgekom het. Lindela Mashigo, woordvoerder van die Tshwane Metro, sê die stad se beamptes staan bont om kragtoevoer in verskeie gebiede te herstel en plekke waar bome omgeval het op te ruim. “Al ons spanne werk onverpoos en spoedig om diensleweringsprobleme op te los wat deur stormweer veroorsaak is. Kragonderbrekings oor groter gebiede geniet tans voorkeur, waarna individuele kragtoevoerklagtes hanteer sal word.” Gebiede wat deur kragonderbrekings geraak word, sluit in Irene, Olympus, Monavoni, Saulsville, Raslouw, Heuwelsig, Waterkloof, Doringkloof en Olievenhoutbosch. Mashigo sê die nat toestande het dit moeilik gemaak vir tegnici om die kragtoevoer na dié gebiede Dinsdagaand te herstel. Teen Woensdagoggend het sonnige weer oor die grootste dele van Pretoria voorgekom en dit sal na verwagting die Stad kans gee om inwoners se klagtes te hanteer. Die Suid-Afrikaanse Weerdiens voorspel vandag ŉ maksimum temperatuur van 30 °C in Pretoria met 30% kans vir niks meer nie as 3 mm reën vir die dag. Mashigo het namens die stad om verskoning gevra vir die ongerief wat deur die kragonderbrekings veroorsaak is.